《九月十九日同复园谒禹陵登会稽山顶》
清代·陈曾寿

秋高游踪寄禹穴，雨中携屐同谢公。隔江故人具尊酒，连朝听雨酣乌篷。

山灵何心展重九，招要二客淩高峰。拿舟稽山次山麓，始见淡日开矇眬。

庙门严扃扫行迹，司钥村媪来龙钟。廊阴碑荒窆石断，苍柏郁郁含悲风。

唧啾万蝠穴殿庑，遗矢堂陛尘埃封。巍然庙貌焕圭冕，儆予气象惊犹逢。

天翻六载祀典废，灭德斲本虚报崇。景臣私叩凛僭亵，敢以孤愤伸皇穹。

帝光天下塞魑魅，铸鼎刻画今难穷。幽无鬼神明无礼，祸烈洚水神其恫。

还挽暮色跻绝顶，荡怀出没千山濛。耸身愿附秋隼上，放目沧海观朝宗。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。